Ratas

Ratas – apskritimo formos detalė, naudojama įrengimuose ir transporto priemonėse. Ratas su ašimi – vienas iš šešių paprastųjų mechanizmų. Ratų ar disko formos detalės sutinkamos daugelyje kitų mechaninių įrenginių, pavyzdžiui, laikrodžiuose, varikliuose, skriemuliuose, gervėse ir pan.

Transporto priemonėse ratas sumažina trintį, o kad suktųsi, reikalinga gravitacija arba kita išorinė jėga. Priklausomai nuo krovinio svorio ir dirvožemio tipo, riedėjimo metu pasipriešinimas trinties jėgai kelis kartus mažesnis nei velkant krovinį nuo žemės. Ratas efektyvus tik ant tvirtos, geros kelio dangos. Kol nebuvo nutiesti keliai, krovinio gabenimas vandens keliais buvo lengvesnis ir efektyvesnis.

Ratai taip pat naudojami žaidimuose, pvz., „Fortūnos ratas“ ir ruletė, kur laimėjimas priklauso nuo to, kur ratas sustoja.

 Istorija 
Ratas – vienas iš pagrindinių žmonijos išradimų. Ilgą laiką buvo matyta, kad pirmą kartą panaudotas apie 3500 m. pr. m. e. šumerų kultūroje Mesopotamijoje, kaip sukamasis ratelis keramikoje. Tačiau naujausi tyrimai rodo, kad ratas galėjo kilti iš rytų Europos arba atsirado nepriklausomai keliose vietose. 

Seniausias pasaulyje ratas buvo rastas 2002 m. pavasarį Liublianos pelkėse, teigiama, kad jo amžius – 5200 m. Pagamintas iš uosio medienos, o ašis – iš ąžuolo. Radinys buvo restauruotas ir šiandien eksponuojamas Liublianos miesto muziejuje.

Vežimo ratas buvo išrastas Kinijoje apie 2500 m. pr. m. e. ir leido daug lengviau pervežti krovinius bei keleivius.

Pirmieji ratai buvo mediniai diskai, su skyle ašiai. Stipininis ratas, sudarytas iš rato įvorės, stipinų ir rato žiedo, buvo išrastas daug vėliau. Toks ratas sumažino svorį ir leido konstruoti žymiai lengvesnius ir greitesnius karo vežimus bei vežimus nei anksčiau.

Seniausias piešinys, vaizduojantis transporto priemonę su ratais (keturių ratų vežimas su dviem ašimis), buvo atrastas pietų Lenkijoje. Tai piešinys ant keraminio indelio, datuojamas 3500–3350 m. pr. m. e. Seniausi ratų pėdsakai aptikti Flintbeko radimvietėje šiaurės Vokietijoje.

Vystantis technologijoms ratas užėmė svarbų vaidmenį, nes buvo naudojamas galios perdavimui. XIX a. antrojoje pusėje atradus pneumatines padangas buvo revoliucionizuotas sausumos transportas. Apie 1840 m. britas Charles Goodyear po daugelio metų tyrimų sugebėjo išgauti vulkanizuotą gumą. O po 5 metų ją panaudojo Robertas W. Thompsonas ir sukūrė padangas. Iš pradžių jos buvo naudojamos tik dviračiams ir triračiams, bet netrukus tapo būtinos ir automobiliams.

 Simbolika 
Tautosakoje rato forma simbolizuoja tobulumą. Ratas susijęs su laiku ir simbolizuoja gyvenimo ciklą bei sugrįžimą.

Indijoje ratas (Dharmos ratas) laikomas „visuotinio valdovo“ simboliu. Taip pat atvaizduotas ir Indijos vėliavoje. Tuo tarpu čigonų vėliavoje jis reiškia tautos klajoklišką gyvenimo būdą ir nuolatinį judėjimą.

Senovės Kinijoje ratas buvo laikomas sveikatos ir jėgos simboliu, o kai kuriose vietose naudotas kaip priemonė prognozuoti būsimą sveikatą ir sėkmę.

 Galerija 

 Šaltiniai 

Kategorija:Technika